Għaddiet ġimgħa minn meta missejt l-art Rumena għall-ewwel darba. Bħal dal-ħin ġimgħa ilu kont fuq tren minn Timisoara lejn Deva. Illum qiegħed fuq tren oħra, din id-darba tlaqt minn Deva, d-dar temporanja għal dawn l-erba' ġimgħat li joffri April, bid-destinazzjoni għandha tkun Sighisoara, raħal ċkejken medjevali fejn se nqatta' egħluq il-ġimgħa. L-ewwel impressjoni tar-Rumanija għalhekk offritieli Timisoara, belt fejn hija l-aktar magħrufa mar-Rumeni minħabba l-università tagħha. Fi triqti ġo taxi mill-ajruport għall-istazzjon, ma rajt ebda università, imma blokkok aktar għolja milli twal, bi bżonn ta' laqgħqa żebgħa ta' kulur daqs wiċċ pallidu bil- ponot għandu bżonn irtokki qabel jintefa' d-dawl abjad fuqu għal fuq it-televiżjoni. Imma llum lanqas dawl ma hawn tant, bl-isħab griż pjuttost l-isfel. Wasalt l-istazzjon. Qtajt il-biljett. Għal vjaġġ ta' tlett siegħat u nofs iħaffiflek il-kartiera bl-ekwivalenti ta' ħdax –il ewro. L-ambjent tal-pjattaformi jieħdok lura fiż-żmien u tesperjenza parti mill-Ewropa, li għalkemm fl-Unjoni Ewropea hija 'l bogħod ħafna miċ-ċentru tagħha f'Brussell. Jien li liebes jeans, flokk u ġakketta diċenti li nxtrat fl-aħħar Milied żgur qed nistona. Il-maġġoranza assoluta tan-nies li qed nara lebsin il-ġersijiet tas-suf, kollha kuluri merħija, b'toqob 'l hemm u 'l hawn, b'effett griż-sewdieni sforz mhux ta' aktar suf kulurit imma nuqqas ta' ilma, sapun u probabilment tmegħik mal-art għal meta jasal ħin il-lejl. U l-istess tċaħħid tal-ilma u sapun fuq il-ġersi, ikkumplimentat b'nuqqas ta' snien fil-ħanek. Tasal it-tren. U magħha t-tren twassal l-ewwel kuntrast, bl-istess stil ta' meta pustier jimpustalek kartolina fil-kaxxa tal-ittri meta mhux egħluq snienek jew żmien il-Milied. It-tren qisha għadha kif ħarġet mil-linja tal-produzzjoni. Nirkeb, u madwari hawn ħafna passiġieri, x'aktarx studenti li sejrin lura d-dar għal tmiem il-ġimgħa, min jilgħab bil-mobajl, min b'xi ktieb f'idu. It-tren titlaq minn Timisoara bi preċiżjoni sal-aħħar minuta. Minn ħin għal ieħor jiġi l-kunduttur jiċċekja l-biljett, u fl-ewwel stazzjon u waqfa ta' dan it-traġitt hawn uffiċjal qsajjar b'palletta ħamra f'idu jagħti s-sinjali (nimmaġina) lix-xufier (il-kelma adattata għal wieħed li jreġi ferrovija sħiħa?). Jidher li qed iħossu mportanti u dritt xemgħa, f'uniformi mgħakkra. Il-veduta mit-tieqa wiesgħa tat-tren differenti minn dik li offriet it-tieqa żgħira tat-taxi. Hawnhekk l-effett rurali jnessi dak urban. L-isħab għadu pjuttost l-isfel imma l-effett fuq il-ħdura tal-madwar jikkuntrasta pjaċevolment, bħal kif kull karattru interessanti għandu l-kuntrasti tiegħu, flok jingħaqad mal-blokok griżi. U l-mużika tal-Arcade Fire tinħass maħluqa għal dan l-effett. Pass kajman ta' paċi li jwasslek minn post għall-ieħor mingħajr ġenn jew għaġla, li jagħti sinifikat lill-vjaġġ innifsu, u jagħmel tlett siegħat u nofs parti mill-ambjent minflok sempliċi 210 minuta ta' tedejnza.